Membrii Comisiei parlamentare speciale pentru Roşia Montană au decis, în şedinţa de ieri, ca şedinţele următoare, în care se va dezbate, pe articole, proiectul de lege, să fie secrete, accesul presei nefiind permis. Motivul invocat pentru această decizie a fost că “discuţiile se vor face şi în baza unor documente secrete”, informează Mediafax.

„S-a luat decizia ca la şedinţe să discutăm şi documentele secrete. Despre licenţă s-a discutat, despre toate materialele care ne-au fost puse la dispoziţie. De aceea nu a fost permis accesul presei”, a declarat preşedintele comisiei, senatorul PSD Darius Vâlcov. Întrebat despre ce alte documente secrete este vorba în afară de licenţa de exploatare, Vâlcov a precizat că se referă, practic, la tot istoricul pus la dispoziţie de către ANRM şi de către Minvest, respectiv istoricul asocierii dintre Minvest şi Gabriel Resources.

„Azi (miercuri – n.r.) fiecare membru al comisiei şi-a expus punctul de vedere referitor la proiectul legislativ, dar şi la proiectul minier. Mâine (joi – n.r.), de la 10.00, discutăm cu propunerile şi cu amendamentele care vor veni sau care au venit pe masă, articol cu articol. Daca până seara vom finaliza, închidem mâine seară. Dacă nu, vom cere o amânare Biroului Permanent. Foarte mulţi colegi au solicitat ca vineri să nu se dezbată, pentru că vor să meargă în teritoriu”, a mai spus Vâlcov. Acesta mai susţine că majoritatea membrilor Comisiei, indiferent de formaţiunea politică din care provin, s-a declarat împotriva formei actuale a proiectului de lege.

Sursa: Mediafax